Ιδιωτικοί εκπαιδευτικοί που εργάζονται εξ αποστάσεως πιέζονται από σχολάρχες να ενταχθούν στο «μηχανισμό στήριξης» των 800 ευρώ καταγγέλλει η ΟΙΕΛΕ

ΔΩΡΟ ΕΚΑΤΟΜΜΥΡΙΩΝ ΕΥΡΩ ΑΠΟ ΤΟ …ΑΦΩΝΟ ΥΠΟΥΡΓΕΙΟ ΠΑΙΔΕΙΑΣ ΣΤΟΥΣ ΠΟΝΗΡΟΥΣ «ΠΕΙΡΑΤΕΣ» ΤΗΣ ΕΚΠΑΙΔΕΥΣΗΣ ΕΙΣ ΒΑΡΟΣ ΤΩΝ ΚΟΡΟΪΔΩΝ – ΕΚΤΑΚΤΟ ΔΣ ΟΙΕΛΕ ΑΥΡΙΟ ΣΤΙΣ 3 μμ

Σκάνδαλο μεγατόνων αποτελεί η έμμεση «δωρεά» εκατομμυρίων ευρώ του εξαφανισμένου και άφωνου Υπουργείου Παιδείας στους «πειρατές» της εκπαίδευσης εις βάρος των δημόσιων ταμείων, των γονέων, των εργαζόμενων και των πολλών νόμιμων ιδιωτικών σχολείων.

Αν και η ένταξη εκπαιδευτικών με διοριστήριο του Υπουργείου Παιδείας (της μόνης αρχής που μπορεί με απόφασή της, μέσω των οικείων Διευθύνσεων, να αναστείλει τις συμβάσεις των εκπαιδευτικών) στο μηχανισμό στήριξης της Εργάνης είναι παράνομη, οι συνεχείς προσπάθειές μας να επικοινωνήσουμε με την πολιτική ηγεσία για να αποτραπεί αυτή η εξέλιξη στάθηκε αδύνατη.

Η μόνη παρέμβαση της Υφυπουργού Παιδείας κ. Ζαχαράκη ήταν να καλέσει γονείς να πληρώσουν δίδακτρα, χωρίς φυσικά να γίνει αντίστοιχη μνεία για τους μισθούς μας. Ο καθένας βγάζει τα συμπεράσματά του.

Οι ιδιωτικοί εκπαιδευτικοί σε σημαντικό, πλέον, αριθμό εκπαιδευτηρίων πιέζονται να ενταχθούν στον περίφημο «μηχανισμό στήριξης» των εργαζόμενων (800 ευρώ ή 533 ευρώ το μήνα).

Πέρα από παράνομο, αυτό που συμβαίνει είναι και ανήθικο, καθώς στη συντριπτική πλειονότητα αυτών των σχολείων οι συνάδελφοι εργάζονται κανονικά εξ αποστάσεως. Επομένως, οι συγκεκριμένοι «πειρατές» ιδιοκτήτες:

Εισπράττουν κανονικά δίδακτρα ( σε πολλά σχολεία τα δίδακτρα της χρονιάς έχουν ήδη προπληρωθεί ), διαφημίζοντας μάλιστα την εξ αποστάσεως διδασκαλία

), διαφημίζοντας μάλιστα την εξ αποστάσεως διδασκαλία Γλιτώνουν την καταβολή μισθών

Αποφεύγουν την καταβολή ασφαλιστικών εισφορών

Ενισχύονται με τα μέτρα ανακούφισης των επιχειρήσεων

Πάρτι, λοιπόν, εις βάρος των κορόιδων. Των γονέων, των εργαζόμενων και των δημόσιων ταμείων που «ξαλαφρώνουν» για να χαρίσουν ζεστό χρήμα σε κάποιους επιτήδειους. Κορόιδα πιάνονται και τα πολλά ιδιωτικά εκπαιδευτήρια που πλήρωσαν κανονικά τους εκπαιδευτικούς τηρώντας τη νομοθεσία.

Η τελευταία προσπάθεια της ΟΙΕΛΕ για επικοινωνία με την Υπουργό και την Υφυπουργό Παιδείας έγινε σήμερα μέσω επιστολών και απόπειρας τηλεφωνικής επικοινωνίας. Δεν υπήρξε καμιά απάντηση. Πλέον, η μετατροπή της ιδιωτικής εκπαίδευσης σε ένα ατελείωτο νομικό πεδίο μάχης με πλήρη διατάραξη της εκπαιδευτικής ειρήνης είναι αποκλειστικά δική τους ευθύνη.

Η ΟΙΕΛΕ συγκαλεί εκτάκτως αύριο ΔΣ στις 3 μμ μέσω τηλεδιάσκεψης για να εκτιμηθεί η κατάσταση και να ληφθούν αποφάσεις. Ταυτόχρονα, σε συνεργασία με νομικούς και εργατολόγους εξετάζονται οι νομικές ενέργειες της Ομοσπονδίας για την κατασπατάληση δημόσιου χρήματος προς όφελος ιδιωτικών συμφερόντων.

Διαβάστε Επίσης:

